《送曹叔温赴淮安幕》
明代·苏伯衡

初我识君自三山，面如白玉红颊颧。
平明振佩入乌府，行人指颊人中仙。
此身萍梗随流转，淮水东西数相见。
时清事简百不忧，卮酒篇诗恣欢宴。
自从烟雾霾江湖，将军无复能齐驱。
春莺秋月两寂寞，尺素断绝心烦纡。
今古江南佳丽地，龙虎载瞻天子气。
戋戋束帛贲丘园，济济衣冠若鳞萃。
东华邂逅式相逢，萧骚短发惊成翁。
青衫依旧陪骢马，风雨徒步追群公。
过从更说旧游好，旧游着处生芳草。
沈约楼前杜宇啼，西施陂上芙蓉老。
京城官酿斗四千，交欢安得青铜钱。
三嗅落花共一噱，浩歌白石看青天。
盍簪方喜慰畴曩，掺别那堪增养养。
寒潮浩荡足秋霖，木落江空欲何往。
红莲绿幕依黄堂，驾言击楫趋山阳。
君才有用仍小试，干将百炼须善藏。
几年争战今休息，髑髅模糊土花碧。
韩信祖逖安在哉，但见长淮摇落日。
世途反覆如浮云，人生离合矧可云。
天皇盛德同华勋，肯使独鹤终鸡群。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。